Урок 26: “Мясціна, дзе я жыву. Славутыя землякі”.

**МЭТА:** фарміраванне ўмення адказваць на пытанне, карыстаючыся словамі самога пытання і выкарыстоўваючы новую лексіку па тэме.

**ЗАДАЧЫ:** вучыць асэнсавана ўспрымаць тэкст на слых на аснове апавядання “Дзедаў медаль”, чытаць словы і сказы, якія маюць графічную адметнасць беларускай мовы ў параўнанні з рускай, правільна вымаўляць пры чытаннні гук [ч]; садзейнічаць узбагачэнню лексікі на тэму “Славутыя землякі”; развіваць фанематычны слых, памяць; выхоўваць пачуццё гонару за сваіх землякоў, адказнасць за будучае краіны; пашыраць веды пра гісторыю Беларусі.

**АБСТАЛЯВАННЕ:** вучэбны дапаможнік, індывідуальныя карткі (дадаткі 1, 2), прэзентацыя.

Ход урока

I. АРГАНІЗАЦЫЙНЫ ЭТАП.

**Настаўнік.**

Лясы і лагчыны,

Рачулка і гай —

Вось наша Айчына,

Наш сонечны край.

*М. Гелер*

II. ЭТАП АКТУАЛІЗАЦЫІ СУБ’ЕКТЫЎНАГА ВОПЫТУ ВУЧНЯЎ.

**Настаўнік.** Скажы па-іншаму:

Невялікі лісцевы лес — … *(гай)*.

Роўнае месца ўздоўж ракі — … *(лог, лагчына)*.

Усё, што мы бачым навокал, — … *(наваколле)*.

Чорнае золата — … *(нафта)*.

Айчына — … *(Радзіма, Бацькаўшчына).*

Багацце — … *(скарб)*.

Якімі скарбамі нашай Айчыны мы можам ганарыцца? *(Слайды 1–7.)*

Мэтавызначэнне

**Настаўнік.** Людзі — гэта галоўнае багацце кожнай краіны.

Родныя людзі — гэта нашы сваякі. *(Вучні паўтараюць слова* ***“сваякі”****.)*

Людзі, што жывуць у адной краіне, горадзе ці вёсцы, на адной **зямлі**, — нашы землякі. *(Вучні паўтараюць слова* ***“землякі”****.)*

Кожны чалавек уносіць свой уклад, каб наша жыццё станавілася лепшым. Не заўсёды мы ведаем, як завуць гэтых людзей, але яны робяць вельмі важную справу.

Аднак ёсць нашы землякі, якіх ведаюць ва ўсім свеце. *(Слайд 8.)* Можа, і вы каго‑небудзь пазналі?

На ўроку мы будзем знаёміцца з нашымі славутымі землякамі. Даведаемся, чаму іх ведаюць ва ўсім свеце.

Навучымся расказваць і чытаць пра славутых людзей нашай Айчыны, Бацькаўшчыны на беларускай мове.

Які асаблівы гук беларускай мовы сустрэўся ў словах ***Айчына***, ***Бацькаўшчына***?

Будзем чытаць словы з літарай ***Ч***.

III. ЭТАП ЗАСВАЕННЯ НОВЫХ ВЕДАЎ І СПОСАБАЎ ДЗЕЙНАСЦІ.

*Настаўнік рыхтуе табліцу з дадатку 1 на кожную парту. Асобна раздаецца камплект партрэтаў.*

**Настаўнік.** Разгледзьце партрэты знакамітых землякоў. Прачытайце ў другім слупку табліцы, як іх звалі.

Гэтыя людзі зрабілі настолькі важную справу, што кожнаму з іх пастаўлены помнік.

Разгледзьце фотаздымкі помнікаў у вучэбным дапаможніку. *(Заданне 1, с. 64.)*

Прачытайце, як звалі славутых землякоў.

Размясціце партрэты побач з імёнамі на вашых картках.

*Вучні зачытваюць тэксты, настаўнік дае больш разгорнутую інфармацыю пра знакамітую асобу.*

1. Прачытайце, чым займалася Еўфрасіння Полацкая. Што на малюнку расказвае пра яе справы і заняткі? *(Кніга, пяро, царква, адзенне.)*

Еўфрасіння Полацкая жыла вельмі даўно. Амаль тысячу гадоў таму. Але яе помняць і зараз. *(Слайд 9.)*

2. Францыск Скарына жыў пяцьсот гадоў таму. Даўно? Чаму яго імя памятаюць? Прачытайце. Што на партрэце гаворыць пра ягоны занятак? *(Слайд 10.)*

Дзе можна яшчэ ўбачыць помнік Францыску Скарыну? *(У г. Мінску, каля Нацыянальнай бібліятэкі.) (Слайды 11, 12.)*

3. Марат Казей жыў 80 гадоў таму і застаўся назаўжды чатырнаццацігадовым хлопчыкам. Чаму? Паглядзіце ўважліва на помнік Марату Казею. Што ў яго ў руцэ?

Прачытайце, ці правільная ваша думка. *(Слайд 13.)*

4. Уладзімір Карват жыў у цяперашні час, не так даўно. Не больш за 25 гадоў таму. У мірны час. Але і ў мірны час адбываюцца падзеі, якія пагражаюць жыццю многіх людзей. Прачытайце пра Уладзіміра Карвата. Кім ён быў? Што зрабіў, каб самалёт не ўпаў на вёску? *(Слайд 14.)*

Знаёмства з гукам [ч] і літарамі Ч, ч (заданне 2, с. 64)

**Настаўнік.** Гук [ч] у беларускай мове мае цвёрды характар, як і ўсе знакамітыя землякі. Заўсёды гучыць цвёрда. Што пра сябе можа расказаць літара ***ч***, якую вы бачыце на малюнку? Паслухайце і дапоўніце сказы.

Чы-чы-чы — хачу перамаг.. *(чы)*.

Еч-еч-еч — у руцэ падняты ... *(меч)*.

Чыт-чыт-чыт — абараняе ... *(шчыт)*.

Чу-чу-чу — мірна жыць ха.. *(чу)*.

Навучанне чытанню слоў з літарай Ч (заданне 2, с. 64)

**Настаўнік.** Пакажыце вялікую літару ***Ч***, маленькую. Назавіце галосныя, якія пішуцца пасля літары ***Ч***. Якую ролю яны выконваюць? *(Абазначаюць цвёрдасць папярэдняга зычнага.)*

*Вучні чытаюць склады франтальна і ў парах.*

**Настаўнік.** Як вы думаеце, калі чалавек адчувае сябе шчаслівым?

IV. ЭТАП ЗАМАЦАВАННЯ ВЕДАЎ І ЎМЕННЯЎ.

Падрыхтоўка да ўспрымання тэксту на слых

**Настаўнік.** Успомніце, як завуць хлопчыка, які аддаў сваё жыццё, каб мы шчасліва жылі пад мірным небам.

Як можна назваць людзей, якія аддалі сваё жыццё, каб захаваць жыццё іншых? *(Героі.)*

Многія героі вайны, ды і мірнага часу, маюць узнагароды: медалі і ордэны. Прапаную вам паслухаць апавяданне “Дзедаў медаль”.

Як вы думаеце, пра каго будзе апавяданне? *(Пра дзеда і ўнука.)*

Якім павінен быць дзед, каб атрымаць медаль? *(Смелым, героем.)*

Паслухайце апавяданне. Праверым, ці пацвердзяцца вашы думкі.

Успрыманне твора на слых

*Настаўнік чытае апавяданне “Дзедаў медаль”.*

*Дэманструе слайд 15 пры чытанні пра ўзнагароды.*

Праверка агульнага разумення тэксту (заданне 4, с. 65; дадатак 2)

**Настаўнік.** Як звалі дзеда?

Што адбывалася, калі дзед быў маладым?

Якім быў дзед? Падкрэсліце словы, што характарызуюць дзеда. *(Дадатак 2, слайд 16.)*

Знайдзіце ў вучэбным дапаможніку словы, што гавораць, якім быў дзед.

Чым асабліва ганарыўся дзед?

Знайдзіце ў вучэбным дапаможніку словы, якія расказваюць пра ўспаміны дзеда. *(Бой, танк.)*

Які славуты зямляк вам успомніўся? *(Марат Казей.)*

Ён таксама мае медаль “За адвагу”. Але пасмяротна. *(Слайд 17.)*

Што часта рабіў Алесь з узнагародамі дзеда? Пакажыце адпаведны малюнак.

Чаму Алесю стала няёмка, калі ён прымацаваў медаль да свайго пінжачка?

Адзначце ў другім слупку знакам ***“+”*** сказ, які, на вашу думку, тлумачыць паводзіны хлопца. *(Дадатак 2.)*

Чаго баяўся Алесь? Пакажыце адпаведныя малюнкі.

Што на апошнім малюнку гаворыць Алесю бабуля? *(“У дзеда ўдаўся”.)*

Чаму ён адважыўся *“прыкласці медаль да пінжачка”*?Выкарыстайце словы з першага слупка. *(Ён стаў… .)*

А чаму толькі прыклаў, а не прышпіліў? *(Не герой.)*

Навучанне чытанню

**Настаўнік.** Дзед Алеся, Пятро Апанасавіч, — герой вайны. Успомніце імя лётчыка, які стаў героем у мірны час. *(Слайд 18.)*

Як вы думаеце, ці можа любы чалавек стаць славутым, вядомым у мірны час? Што для гэтага трэба рабіць?

*Настаўнік чытае тэкст на с. 65.*

**Настаўнік.** Чым вядомыя славутыя землякі ў мірны час? *(Сваёй добрай працай.)*

*Чытанне “ланцужком”, у парах.*

**Настаўнік.** Чаго хоча кожны чалавек? Зачытайце.

Паслухайце прыказку. Пра што яна гаворыць? Паўтарыце яе адно аднаму.

V. ЭТАП ПАДВЯДЗЕННЯ ВЫНІКАЎ ВУЧЭБНЫХ ЗАНЯТКАЎ.

**Настаўнік.** Назавіце свайму суседу па парце, якіх славутых землякоў вы запомнілі. *(Дадатак 1.)*

Хто жыў вельмі даўно — амаль тысячу гадоў таму — і славуты тым, што перапісваў ад рукі кнігі, стварыў манастыр, школу? Пакажыце, назавіце імя. Плясніце ў далоні, калі ваш сусед успомніў гэтага земляка.

Назавіце земляка і пакажыце ягоны партрэт, дзякуючы каму мы чытаем друкаваныя кнігі. Плясніце ў далоні, калі ваш сусед успомніў яго.

Назавіце хлопчыка — героя вайны і пакажыце яго партрэт. Падыміце руку, калі ваш сусед успомніў яго імя.

Назавіце лётчыка, героя мірнага часу. Падыміце руку, калі ваш сусед назваў гэтага земляка.

Ці можаце вы стаць славутымі? Як? *(Быць працавітым, добра вучыцца.)*

Прапаную ўспомніць правілы вучня, якія дапамогуць кожнаму ў засваенні ведаў.

На ўроку не кры**Ч**ы.

Настаўнік тлумачыць — са**Ч**ы.

Дзейні**Ч**ай, **Ч**ытай, лі**Ч**ы.

Любую навуку адказна ву**Ч**ы! *(Слайд 19.)*

Які асаблівы гук беларускай мовы сустрэўся ў гэтым вершы? Як яго трэба вымаўляць? Давайце яшчэ раз паспрабуем.

Вы змаглі назваць славутых землякоў, прачытаць словы з літарай ***ч***. Мэта нашага ўрока дасягнутая.